kardosdrur/scandi-wiki huggingface dataset:
Henrik Krummedige

Henrik Krummedige (ca. 1464-1530) var en dansk-norsk rigsråd. Han var den danske flådes første chef.

Henrik Krummedige var søn af Hartvig Krummedige i hans andet ægteskab, og født i Norge. Allerede i 1484 ell. 85 blev han ridder, og fik i 1487 Akershus Slot og 1489 det endnu vigtigere Bohus i forlening. Samtidig nævnes han som norsk rigsråd. Han kom nu til at indtage en lignende stilling i Norge som faderen, arvede dennes strid med familien Tre Roser og var ligesom denne godskær og havesyg, men en kraftig og energisk mand, en blanding af en løve og en ræv, har man sagt, med udstrakt jordegods både i Norge (Brunlag) og i Danmark, hvilket han stadig forøgede ved køb eller ved retstrætter. Omtrent 1493 ægtede han den unge Anne Rud, datter af rigsråden Jørgen Rud til Vedby og Kirstine Rosenkrantz. Da krigen med Sverige udbrød i 1497, fik Krummedige en udsat stilling på Bohus fæstning. Fra maj til september belejrede han i forening med sin personlige fjende Knud Alfsen (Tre Roser), Elfsborg Fæstning og blev tillige befalingsmand her indtil 1498. Knud Alfsen var imidlertid blev lensmand på Akershus, men kom i strid med den norske almue, der dræbte hans fogeder og på anden måde fortrædigede ham, uden at han fandt den ventede støtte hos Krummedige, der i det hele stod sig godt med almuen. Kong Hans viste stadig Krummedige sin gunst; 1498 forlenedes denne på sin og hustrus livstid med Vigen, Nummedal, Mandal, Tune Skibrede, Råbyggelaget m.m. Misfornøjet nærmede Knud Alfsen sig derimod Sverige og gjorde her fra 1501 et indfald i Vigen, men blev fordreven af Krummedige. I 1502 kom han imidlertid tilbage og rejste en hel opstand i Norge; Krummedige belejredes på Bohus, men undsattes af den unge Prins Christian (II) og blev derved i stand til at gøre et tog mod Knud Alfsen, indtog Tønsberg og belejrede Akershus, medens han havde overladt befalingen over Bohus til sin modige hustru og dennes fader. Knud Alfsen blev nødt til under lejde at give sig om bord på sin dødsfjendes skib i Oslo Havn, men her blussede striden op, og til trods for lejdet blev Knud Alfsen og flere af hans medfølgere nedhugget. Vel blev der afsagt en retskendelse om, at Knud Alfsen selv havde brudt lejdet, men ingen synes at have villet tro herpå, og en plet var sat på Krummediges ære. Han havde fremkaldt stor forbitrelse mod sig, og opstanden udbrød atter med fornyet hæftighed, så at Krummedige endog kom i en farlig stilling på Bohus. Under disse forhold overdrog Kong Hans befalingen på Bohus til Krummediges svoger Otte Rud og forflyttede ham til Holbæk, svigerfaderens tidligere forlening. 10. august 1510 udnævnes han af Kong Hans til "øverste kaptajn og høvedsmand for alle kaptajner" (admiral). Han skal tage vare på majestætens skibe. Denne begivenhed anses som oprettelsen af den danske flåde.

Se også 
 Slægten Krummedige
 Ellinge slot

Kilde 

Henrik
Rigsråder fra Norge
Lensmænd fra Norge
Personer i Dansk Biografisk Leksikon
Godsejere fra Norge
Godsejere fra Danmark
Riddere fra Danmark
Søværnet
Nordmænd i 1400-tallet
Danskere i 1400-tallet
Nordmænd i 1500-tallet
Danskere i 1500-tallet
Personer fra Oslo
Skandinaver fra middelalderen
Balthasar Gebhard von Obelitz

Balthasar Gebhard von Obelitz (6. august 1728 i København – 15. marts 1806) var en dansk jurist.

Hans fader var major Balthasar von Obelitz., moderen hed Anna Margrethe født Lindner. 1744 blev han dimitteret fra Roskilde Katedralskole og var som student en tid alumnus på Valkendorfs Kollegium. Efter at have taget juridisk eksamen 1749 blev han 1753 vikar til at læse og disputere for den daværende qvæstor universitatis Henrik Stampe, der var en ven af hans fader, og hvis betydningsfulde støtte han i den i anledning af hans doktorpromotion udgivne selvbiografi mindes med taknemmelighed.

Efter i 1754 at være blevet professor juris et philosophiæ designatus blev han det følgende år doctor juris og 1759 ordentlig professor i lovkyndighed. Han blev 1762 virkelig justitsråd, 1770 etatsråd, 1772 medlem af "Kommisionen til at kende og dømme ang. ægteskabets ophævelse mellem Christian den 7. og Caroline Mathilde", 1776 virk. etatsråd, 1778-79 rektor ved Universitetet, 1779 ekstraordinær assessor i Højesteret og 1781 konferensråd. Han døde 15. marts 1806, efter i mange år at have været blind.

Han var 2 gange gift: 1. (1762) med Louise Charlotte født Langhorn (død 1763), en datter af oberstløjtnant og Kommandant M. L. på Rosenborg, 2. (1769) med Christiane Birgitte født Gaarder (død 1814), datter af kaptajn Poul Gaarder.

De litterære vidnesbyrd, Obelitz har efterladt sig, er ikke talrige. De indskrænker sig væsentlig til 3 disputationer om kaution (de fidejussione, 1746-53), som han efter datidens skik forsvarede i auditoriet på det kollegium, hvor han boede, samt hans doktordisputats, der behandlede spørgsmålet om vanhjemmel (De evictione jure naturali pariter ae Danico præstanda, nec non de eo, qvod jure patrio "Uhjemmelt" vocatur).

Obelitz har opnået en vis navnkundighed i den almindelige litteratur ved sit kollegium over de 30 Samvittigheder, hvorover Jens Baggesen harcelerer i Forfatterens Liv og Levned, men hvorom dog intet pålideligt lader sig oplyse.

I sine disputatser og i sine forelæsninger, hvoraf der findes et håndskrevet eksemplar på det Kongelige Bibliotek, viser han sig vel i sin form og udtryksmåde stærkt naturretlig påvirket, ligesom han overhovedet tillægger Romerretten den overvejende vægt, men han mangler ingenlunde sund kritisk sans og blik for den nationale rets betydning, i det han endogså søger ad retshistorisk vej at belyse denne nærmere; også en efterladt akademisk tale bærer vidnesbyrd herom.

Alt i alt synes han således vel at fortjene de lovord, som hans samtid gav hans virksomhed som jurist. Således roser Jacob Baden den nidkærhed, han viste i sin docentvirksomhed, i det han i 7 år var den eneste juridiske professor, der holdt forelæsninger, og den iver, hvormed han særlig tog sig af trængende juridiske studerende.

Litteratur 
 Holger Ehrencron-Müller, Forfatterlexikon omfattende Danmark, Norge og Island indtil 1814
 F.E. Hundrup, Doctores.
 Baden, Lovkyndighedens Historie.

Referencer 

Jurister fra Danmark
Professorer fra Københavns Universitet
Danskere i 1700-tallet
Personer fra København
Balthasar Gebhard
Personer i Dansk Biografisk Leksikon
Konferensråder fra Danmark
Anshan

Anshan (forenklet kinesisk: 鞍山; traditionel kinesisk: 鞍山; pinyin: Ānshān) er en  by på præfekturniveau i provinsen Liaoning i  Kina.  Præfekturet har et areal på 9.252 km2   og en befolkning på 3.584.000 mennesker, heraf   1.285.849 i byområdet.
Byen har Kinas største jern- og stålværkskompleks. I dette område er der mange jern- og kulminer. Anshan har en vigtig produktion av jernbaneskinner, kabler og lignende stålprodukter, og har også industrianlæg for kemikalier, traktorer, maskineri, cement og papir, og olieraffinaderi.

Historie 
Anshan blev grundlagt i 1387 og befæstet i 1500-tallet. Under bokseroprøret (1900) og derefter den russisk-japanske krig (1904-1905) blev byen stærkt skadet. Den blev genopbygget med brede gader.

Industrialiseringen tog til i 1918, og tog kraftig fart under den japanske okkupation som begyndte i 1931. Det var japanerne som udviklede byens metallurgiske industri under anden verdenskrig. 

Sovjetunionen demonterede og fragtede fleste stålværker  bort  mellem 1944 og 1946, og byen stod tilbage utplyndret og ribbet.

Genopbygningen, med mere moderne industrianlæg, gik i gang tidlig i 1950'erne.

Administrative enheder 
Bypræfekturet Anshan har jurisdiktion over 4 distrikter (区 qū), et byamt (市 shì), et amt (县 xiàn) og et autonomt amt (自治县 zìzhìxiàn).

Trafik 
Kinas rigsvej 202 løber gennem området. Den begyneer i Heihe i provinsen Heilongjiang, passerer gennem Harbin og Shenyang, og ender i Dalian ved det  Gule Hav.

Eksterne henvisninger 

Bypræfekturer i Liaoning
BaNanna Park

BaNanna Park er en park på Ydre Nørrebro i København, der blev indviet 8. maj 2010 som en del af Områdefornyelsen Mimersgadekvarteret. 

Parken er blevet renoveret til en mere funktionel park efter ønsker fra de lokale brugere, naboer, skoler og institutioner. Projektet er et bærende element i Kvarterplanen og en del af en større udvikling af Nørrebro til en grøn bydel. Arealet udgør i alt 5.000 m² og ejes af Københavns Kommune. Arealet er en del af den karré, der udgøres af Nannasgade, Vølundsgade, Rådmandsgade og Tagensvej med bygninger på tre sider og åbning mod Nannasgade. Institutionen ”Rumraketten” grænser op til parken og med legeområde på en mindre del af parkarealet.

Parken indbyder til både leg og fysisk aktivitet, idet den rummer en græsplæne med fodboldmål, basketkurve, bordtennisbord. Der er desuden etableret to store bananformede volde i ca. 1.5 meters højde, den ene etableres i græs og den anden i gul gummibelægning. Ud mod Nannasgade er der rejst en stor klatreportal, hvor blandt andet Nørrebros Klatreklub holder til.

Eksterne henvisninger 
 Historien og information om BaNanna Park på Københavns Kommunes hjemmeside.
 Nu åbner Bananna Park på dinby.dk, 10. maj 2010.

Parker i København
Etableret i 2010
Nørrebro
Sports-bh

En sports-bh eller en sportsbrystholder er et stykke undertøj, der bruges af kvinder, når de anstrenger sig fysisk, især i forbindelse med sportsudøvelse. Sports-bh'en er en variant af brystholderen, der fokuserer særligt på at minimere bevægelserne af brysterne, at give bedre komfort samt at nedsætte risikoen for at få skader i brystvævet.

Undertøj
Sportsbeklædning
Johan Just von Berger

Johan Just von Berger (født 8. december 1723 i Celle, død 16. marts 1791) var en tysk-dansk læge, bror til Valentin von Berger.

J.J. von Berger blev født i Celle; hans fader, Johann Samuel von Berger (af tysk adel), var hannoveransk livmedikus. Han studerede og kreeredes til dr. med. i Göttingen (1745), berejste derpå Holland, England og Frankrig og blev 1752 efter grev Johann Hartwig Ernst von Bernstorffs initiativ ligesom så mange andre fremmede kapaciteter indkaldt til Danmark, hvor han allerede det næste år blev hofmedikus, 1768 etatsråd, 1774 kongelig livlæge og 1776 konferensråd; 1779 blev han medlem af Videnskabernes Akademi i Stockholm.

Han var en velbegavet, lærd og virksom mand, der ikke alene vandt megen yndest som læge, men også i forskellige henseender virkede til lægevidenskabens og lægekunstens heldige udvikling i Danmark og havde væsentlig del i oprettelsen af flere i så henseende vigtige institutioner, således den botaniske Have, Frederiks Hospital, Koppeindpodningsanstalten, det kirurgiske Akademi, ligesom også i udarbejdelsen af Pharmacopoeen af 1772.

I en nekrolog siger Johan Clemens Tode om ham, at "han virkede til Fædrelandets Gavn i en større Kreds end nogen Læge før ham". Hans helbred var bestandig noget svagelig, og i de sidste år led han af en besværlig øresygdom med svimmelhed og tiltagende døvhed. Ved at læse om en ny, af den preussiske kirurg Jasser foretagen operation, en trepanation af bendelen bag øret, hvorved indgribende øresygdomme var blevet helbredede, fik han lyst til selv at underkaste sig en sådan og overtalte sin kollega, hofkirurgen professor Kølpin til at udføre den.

Operationen medførte imidlertid en blodforgiftning med hjernebetændelse og død, der indtraf 16. marts 1791, og hvorved der fremkaldtes et forsvarsskrift af Kølpin og talrige indlæg fra andre angående operationens tilladelighed (til dels samlede og på dansk udgivne af Nicolai Bøtcher).

Han var gift med Sara Margarethe v. Ramdohr (død 1780).

Litteratur 
 Ingerslev, Danmarks Læger og Lægevæsen, II, 403 f. 
 W. Meyer i den 8. internationale Lægekongres' Forhandlinger (Compte rendu T. IV, Section d'otologie p. 56).
 

Læger fra Tyskland
Hofmedici fra Danmark
Personer i oplysningstiden
Embedsmænd fra Danmark
Medlemmer af Kungliga Vetenskapsakademien
Danskere i 1700-tallet
Personer i Dansk Biografisk Leksikon
Johan Just
Personer fra Hannover
Konferensråder fra Danmark
Skridtbeskytter

En skridtbeskytter er en form for undertøj, der anvendes til at beskytte mandens kønsorganer ved specielle fysiske aktiviteter. Skridtbeskyttere anvendes særligt i forbindelse med visse sportsgrene som ishockey, boksning eller håndbold (for målmanden).

Skridtbeskytteren består typisk af et taljebånd, der holder en skål af et fast materiale (sædvanligvis hårdt plastik), der dækker penis og testiklerne.

Undertøj
Sportsudstyr
Girls! Girls! Girls! (album)

Girls! Girls! Girls! er en LP-plade med Elvis Presley, udsendt på RCA med nummeret RCA LSP-LPM-2621. (LSP og LPM angiver, hvorvidt der er tale om hhv. stereo- eller monoudgaven, og begge var så efterfulgt af løbenummeret 2621).

Albummet rummer soundtracket fra Presley-filmen Girls! Girls! Girls! og kom på gaden i november 1962, samtidig med premieren på filmen. Alle sangene er indspillet hos Radio Recorders i Hollywood i tidsrummet 26. – 28. marts 1962. LP'en rummer 13 sange, hvoraf de 11 blev sunget i filmen, mens de to resterende var såkaldte 'bonussange', der ikke havde relationer til filmen men var med som 'fyld' på albummet.

Personerne bag albummet 
Folkene bag LP'en er:

 Elvis Presley, sang
 Scotty Moore, guitar
 Tiny Timbrell, guitar
 Robert Bain, guitar
 Barney Kessel, guitar
 Alton Hendrickson, guitar
 Dudley Brooks, klaver
 Harold Brown, orgel
 Ray Siegel, bas
 D.J. Fontana, trommer
 Hal Blaine, trommer
 Bernie Mattinson, trommer
 Homer "Boots" Randolph, saxofon
 The Jordanaires, kor
 The Amigos, kor
 Ginny og Elisabeth Tui, kor

Sangene 
LP'en indeholdt følgende 13 sange:

Side 1 
 "Girls! Girls! Girls!" (Jerry Leiber, Mike Stoller) 
 "I Don't Wanna Be Tied" (Bill Giant, Bernie Baum, Florence Kaye) 
 "Where Do You Come From" (Ruth Bachelor, Bob Roberts) ('bonussang') 
 "I Don't Want To" (Janice Torre, Fred Spielman) ('bonussang')
 "We'll Be Together" (Charles O'Curran, Dudley Brooks) 
 "A Boy Like Me A Girl Like You" (Sid Tepper, Roy C. Bennett) 
 "Earth Boy" (Sid Tepper, Roy C. Bennett)

Side 2 
 "Return To Sender" (Otis Blackwell, Winfield Scott) 
 "Because Of Love" (Ruth Bachelor, Bob Roberts) 
 "Thanks To The Rolling Sea" (Bill Giant, Bernie Baum, Florence Kaye) 
 "Song Of The Shrimp" (Sid Tepper, Roy C. Bennett) 
 "The Walls Have Ears" (Sid Tepper, Roy C. Bennett) 
 "We're Comin' In Loaded" (Otis Blackwell, Winfield Scott)

Den af filmens 11 sange, som opnåede den største publikumssucces, også i Danmark, var så ubetinget "Return To Sender". Den er indspillet den 27. marts 1962.

Sange, der ikke var med 
Den 28. marts 1962 indspillede Elvis sangen "Dainty Little Moonbeams" (Jerry Leiber, Mike Stoller), som blev brugt i filmen. Den blev imidlertid 'sorteret fra' og ikke udsendt på soundtracket eller andre plader indtil 1993, hvor den udsendtes på det fire-dobbelte album Double Features.

Sangen "Plantation Rock" (Bill Giant, Bernie Baum, Florence Kaye) blev indspillet af Elvis, ligeledes den 28. marts 1962 til filmen, men den blev ikke anvendt. Den blev først udsendt i november 1983 på albummet Elvis – A Legendary Performer, Vol. 4 og var tillige med på albummet Double Features.

Yderligere to sange, "Potpourri" (Sid Tepper, Roy C. Bennett) og "Twist Me Loose", blev indspillet til brug i filmen, men blev heller ikke anvendt. De er aldrig blevet udgivet på plade.

Referencer 

Elvis Presley-albums
Album fra 1962
K-stjerner

K-stjerner er en type stjerner som er orange og har en overfladetemperatur fra 4000-4900 grader celsius.

Eksempler på K-stjerner 
Pollux, α Cassiopeiae, Aldebaran HD 189733

Stjerner
E-Boks Sony Ericsson Open 2010

e-Boks Sony Ericsson Open 2010 var en professionel tennisturnering for kvinder, der blev spillet indendørs på hard court. Det var den første udgave af turneringen, der var en del af WTA Tour 2010, hvor den var kategoriseret som en WTA International-turnering. Kampene blev afviklet i Farum, Danmark i perioden 2. – 8. august 2010. Det var den første WTA-turnering nogensinde i Danmark.

Turneringen havde 32 deltagere i single med Caroline Wozniacki som topseedet. I doublerækken var der 16 par med tyskerne Julia Görges og Anna-Lena Grönefeld som topseedede. Alle favoritterne vandt: Wozniacki besejrede Klára Zakopalová med 6-2, 7-6 i finalen, mens Görges og Grönefeld vandt 6-4, 6-4 over Vitalija Djatjenko og Tatjana Putjek.

Resultater

Damesingle 

Hovedturneringen havde deltagelse af 32 spillere. Heraf havde de 24 fået adgang på grundlag af deres placering på verdensranglisten, mens fem spillere hvder kvalificeret sig via kvalifikationsturneringen. Endelig var tre spillere blevet tildelt et wildcard.

Kilder / eksterne henvisninger 
 Turneringens hjemmeside 

WTA Tour 2010
Dave Mackintosh

Dave Mackintosh (født 3. marts 1976 i Skotland) er en skotsk musiker, best kendt som trommeslager i power-bandet DragonForce. Hans spillestil er ekstrem hurtig, og Herman Li fortæller, at det er grunden til at han aldrig bliver smidt ud af bandet. Han startede til trommer som 13-årig, og kom med i en lang række skolebands.

Trommeslagere fra Storbritannien
DragonForce
Uwe Pasora

Uwe Pasora (født 25. februar 1978 i Polen) er bassist for rock-bandet, Polarkreis 18. Hans familie er fra Polen, hvor han blev født som enebarn, men familien flyttede til Berlin da han var 3 år gammel. Han fik en guitar, da han var elleve år gammel af sin far, da han havde været interesseret længe i kunstneren, Michael Jackson. Han gad ikke danse, men at spille et instrument som guitar ville han gerne. Han blev dog alligevel bassisten i Polarkreis 18, men bare at han er med er fint, siger han.

Bassister fra Polen
László Moholy-Nagy

László Moholy-Nagy (20. juli 1895 i Bácsborsód, Ungarn – 24. november 1946 i Chicago, Illinois, USA) var en ungarsk billedhugger, maler, formgiver og fotograf.

Moholy-Nagy studerede oprindelig jura, men omkring 1920 arbejdede han i Berlin sammen med El Lisitskij, hvor hans originalitet snart blev opdaget af Walter Gropius, som satte ham til at drive metalværkstedet på Bauhaus. I 1930'erne var han medlem af gruppen Abstraction-Création i Paris samtidig med at han var leder for et nyt Bauhaus i Chicago.

Moholy-Nagys gennemskinnelige Rummoduler har været inspireret af Naum Gabos skulpturelle værker. I lighed med denne interesserede han sig for det dynamiske forhold mellem forskellige former i rummet.

Eksterne henvisninger 

Kunstnere fra Ungarn
Benxi

Benxi (kinesisk skrift: 本溪; pinyin: Běnxī; Wade-Giles: Pěn-hsī), er en by på præfekturniveau i provinsen Liaoning i det nordlige Kina ved kysten til det Gule Hav. Præfekturet har et areal på 8. 411 km2, og en befolkning på 1.567.000 mennesker, heraf 1.029.519 i byområdet.

Byen har sværindustri og store jern- og kulminer. Den blev grundlagt som et metallurgisk center i 1915 og ligger på jernbanelinjen mellem Shenyang og Nord-Korea.

Administrative enheder 
Bypræfekturet Benxi har jurisdiktion over 4 distrikter (区 qū) og 2 autonome amter (自治县 zìzhìxiàn).

Eksterne kilder og henvisninger 
 Officiel webside på engelsk 

Bypræfekturer i Liaoning
Axel Petersen (1902-1983)

Carl Axel Holger Petersen (15. februar i Ordrup 1902 – 27. september 1983 i Ballerup) var en dansk atlet og grosserer. Han var medlem af Olympia Maribo og fra 1923 AIK 95 i København.

Axel Petersen deltog i OL 1928 i Amsterdam, hvor han blev slået ud i indledende heat på 5000 meter med tiden 15,13,0. Han vandt ni danske mesterskaber og det klassiske Fortunløbet fem gange i træk 1925-1929. Han satte fire dansk rekord på 2000 meter,to på 3000 meter, to på 5000 meter, to på 10.000 meter og en på 5 miles. Han var den første dansker som løb under 32 minuter på 10.000 meter.

Danske mesterskaber 
  1930 10.000 meter 32,35,0
  1929 10.000 meter 33,06,4
  1929 5000 meter 15,19,9
  1928 8km cross 26,03
  1927 5000 meter 15,20,2
  1927 10.000 meter 32,09,7
  1926 5000 meter 15,33,4
  1926 10.000 meter 32,31,6
  1926 8km cross 32,32
  1925 5000 meter 15,36,3
  1924 5000 meter 16,10,0

Personlige rekorder 
 5000 meter: 15,06,5 (1926)

Eksterne henvisninger 
 Carl Axel Holger Petersen Biography and Statistics – Olympics at Sports-Reference.com 
 DAF i tal Axel Petersen (1902) (sammenblandet med Axel Petersen IF Sparta)
 

Langdistanceløbere fra Danmark
Danske OL-deltagere i atletik
Atleter fra AIK 95
Atleter fra Olympia Maribo
Personer fra Ordrup
Grosserere fra Danmark
Axel Urup

Axel Urup kan henvise til flere personer:

 Axel Urup (død 1540) (død 1540) – dansk rigsråd og godsejer
 Axel Urup (1601-1671) (1601-1671) – dansk rigsråd, general og godsejer
Aage Poulsen

Aage Børge ”Pjevs” Poulsen (16 juli 1919 i København - 31. august 1998 i Helsingør) var en dansk atlet og tømrer medlem af Helsingør IF.

I 1936, 17 år gammel, meldte Aage Poulsen sig ind i Helsingør IF og allerede året efter begyndte hans store potentiale at blive synligt. I starten var det mellemdistancerne og terrænløb han satsede på.  
I 1943 blev han udtaget til at løbe 1500 meter på det danske landshold, der skulle møde Sverige i atletiklandskamp på Stockholm Stadion og blev nummer to. Løbet blev hans bedste 1500 meter nogensinde og med tiden 3.51,0 satte han en dansk rekord, der stod i fem år, og tid der også placerede ham blandt verdenseliten. Han blev af med rekorden til klubkameraten Erik Jørgensen kun en måned før afrejsen til OL i London 1948. 

Ved OL var han den første danske sportsmand i aktion. Han deltog på 5000 meter og der var store forhåbninger til, at han skulle kvalificere sig til finalen, idet han en måneds tid før legene havde sat ny dansk rekord med tiden 14.32,6. I sit indledende løb lå han pænt placeret, indtil der manglede tre omgange. Da vaklede han pludselig ind på græsset ved siden af banen og faldt om med et hedeslag. Dermed var hans OL-deltagelse slut.
Han havde ved EM 1946 i Oslo opnået en 10. plads på denne distance på tiden 14,53,6, men måtte igen afbryde i et internationalt mesterskab, da han igen deltog på 5000 meter ved EM 1950 i Bruxelles. 

Aage Poulsen vandt på de danske meterskaber tre individuelle titler, dertil flere i holdløb sammen med Thorbjørn Bender, Jesper Jønsson og Erik Jørgensen.

Aage Poulsen var bror til Georg Poulsen, formand for fagforeningen Dansk Metalarbejderforbund.

Internationale mesterskaber 
 1950 EM 5000 meter Ingen tid 
 1948 OL 5000 meter Ingen tid 
 1946 EM 5000 meter 10. plads 14,53,6

Danske mesterskaber 
  1951   5000 meter  14,48,6  
  1949   5000 meter  15,03,2  
  1949   10,000 meter  32,05,6  
  1948   5000 meter  14,46,8  
  1947   8km cross  20,12  
  1947   5000 meter  14,52,4  
  1946   5000 meter  14,56,8  
  1945   1500 meter  3,55,4  
  1943   1500 meter  3,57,2  
  1941   1500 meter  4,05,6

Personlige rekord 
 5000 meter: 14,32,6 (1948).

Danske rekorder 
 1500 meter: 3,51,0 Stockholms Stadion 1943
 1500 meter: 3,53,6
 2000 meter: 5,26,8

Eksterne henvisninger 
 Aage Poulsen Biography and Olympic Results – Olympics at Sports-Reference.com 
 DAF i tal – Aage Poulsen 
 Helsingør IF Atletik: Historie 

Mellemdistanceløbere fra Danmark
Danske OL-deltagere i atletik
Atleter fra Helsingør IF
Personer fra København
Langdistanceløbere fra Danmark
Deltagere for Danmark ved sommer-OL 1948